ฟินันซ่าตั้งกองทุนซื้อหุ้นสินค้าบริโภคในเอเชีย
บลจ.ฟินันซ่า คลอดกองทุนเอเชียน คอนซัมชั่น เน้นหุ้นสินค้าบริโภคในเอเชีย ยกเว้นญี่ปุ่น มองแผ่นดินไหวฉุดเศรษฐกิจโลกไม่มาก
22 มี.ค. 2554

บลจ.ฟินันซ่า คลอดกองทุนเอเชียน คอนซัมชั่น เน้นหุ้นสินค้าบริโภคในเอเชีย ยกเว้นญี่ปุ่น มองแผ่นดินไหวฉุดเศรษฐกิจโลกไม่มาก
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทได้ออกกองทุนฟินันซ่า เอเชียน คอนซัมซั่น (FAM ACF) มูลค่าโครงการ 2,000 ล้านบาท ซึ่งเป็นกองทุนรวมหน่วยลงทุนของกองทุน UBS Asian Consumption ที่ลงทุนในต่างประเทศและเป็นกองทุนรวมหมวดอุตสาหกรรม ที่ลงทุนในกลุ่มประเทศเอเชียไม่รวมญี่ปุ่น เปิดขายครั้งแรกในวันที่ 21 มี.ค.- 5 เม.ย. 2554
กองทุนเหมาะสำหรับผู้ลงทุนที่มุ่งหวังผลตอบแทนที่ดีจากการลงทุนในหุ้นของบริษัทต่างๆ ซึ่งตั้งอยู่หรือดำเนินธุรกิจหลักในภูมิภาคเอเชีย (ไม่รวมญี่ปุ่น) ซึ่งเป็นธุรกิจการขายสินค้าหรือให้บริการแก่ผู้บริโภคในเอเชีย ทั้งนี้ มีการถ่วงดุลการลงทุนโดยการกระจายพอร์ตในทั้งสินค้าบริโภคจำเป็น  สินค้าบริโภคฟุ่มเฟือย (โทรศัพท์มือถือ โทรทัศน์) และสินค้าสุขภาพ ในหลายประเทศ อาทิ อินเดีย จีน ฮ่องกง เกาหลีใต้ เป็นต้น 
สำหรับความเห็นเหตุการณ์ภัยพิบัติในญี่ปุ่นยอดความเสียหายอย่างเป็นทางการยังไม่อาจระบุได้ โดยโกลด์แมนซาคส์คาดว่ายอดความเสียหายอาจจะสูงถึง 16 ล้านล้านเยน อย่างไรก็ตามภัยพิบัติที่ได้เกิดขึ้นนั้นส่งผลให้โรงงานหลายแห่งของบริษัทยักษ์ใหญ่ เช่น บริษัทผลิตรถยนต์ เครื่องใช้ไฟฟ้าต่างๆ ต้องหยุดกำลังการผลิตเป็นการชั่วคราว นักวิเคราะห์จำนวนมากคาดการณ์ว่าเกาหลีอาจจะได้รับผลกระทบในเชิงบวกจากเหตุการณ์ดังกล่าว เนื่องจากเป็นประเทศที่มีการผลิตรถยนต์และเครื่องใช้ไฟฟ้าต่างๆจำนวนมาก 
"ผลกระทบจากเหตุการณ์ในญี่ปุ่นกับเศรษฐกิจโลกว่า ผลกระทบอาจไม่มากนักเนื่องจากปัจจุบันเศรษฐกิจของญี่ปุ่นมีขนาดประมาณ 6% ของเศรษฐกิจโลก ดังนั้นการหดตัวทางเศรษฐกิจของญี่ปุ่นทุกๆ 1% จะส่งผลต่อเศรษฐกิจโลกประมาณ 0.06% เท่านั้น อีกทั้งผลกระทบดังกล่าวยังเป็นเพียงผลกระทบในระยะสั้น โดยเมื่อเหตุการณ์สงบเรียบร้อยการลงทุนก่อสร้างฟื้นฟูบ้านเมืองจะเป็นตัวผลักดันการขยายตัวของเศรษฐกิจญี่ปุ่น"นายธีรพันธุ์ กล่าว
อย่างไรก็ตามกองทุนอาจจะได้รับผลกระทบจากความผันผวนของตลาดโดยรวมบ้าง แต่ไม่น่าจะมีผลกระทบต่อผลการดำเนินงานของบริษัทที่ลงทุนอย่างมีนัยยะ เนื่องจากกองทุนไม่ได้มีการลงทุนในประเทศญี่ปุ่น และกองทุนยังมีการลงทุนในหุ้นที่ได้รับผลกระทบจากเศรษฐกิจขาลงน้อย ( defensive stock) เช่น บุหรี่ ซึ่งผลการดำเนินงานจะไม่ขึ้นอยู่กับภาวะเศรษฐกิจเท่าใดนัก นอกเหนือจากนั้น บริษัทที่กองทุนเลือกลงทุนบางบริษัทอาทิเช่น ซัมซุง หรือ ฮุนได ยังอาจมีส่วนแบ่งในตลาดที่เพิ่มขึ้นจากการเป็นสินค้าทดแทนกำลังการผลิตที่ขาดหายไปในญี่ปุ่นอีกด้วย